จ.หนองบัวลำภู ทุกภาคส่วน ร่วมพลังจัดงานต้านโกง พร้อมประกาศเจตนารมณ์  ไม่ทุจริต และทำความดีด้วยหัวใจ
จังหวัดหนองบัวลำภู ทุกภาคส่วน ร่วมพลังจัดงานต้านโกง พร้อมประกาศเจตนารมณ์ ไม่ทุจริต และทำความดีด้วยหัวใจ 
วันนี้ (9 ธ.ค. 60) ที่หอประชุมอนาลโย ศาลากลางจังหวัดหนองบัวลำภู นายโชติ เชื้อโชติ รองผู้ว่าราชการจังหวัดหนองบัวลำภู เป็นประธานเปิดงานวันต่อต้านคอร์รัปชันสากล โดยมีหัวหน้าส่วนราชการ รัฐวิสาหกิจ องค์กรปกครองส่วนท้องถิ่น ข้าราชการ ทหาร ตำรวจ นักเรียน ภาคประชาชน หอการค้าจังหวัด กว่า 1 พันคน ร่วมในงาน พร้อมทั้งกล่าวคำปฏิญาณตน ไม่ทุจริตคอร์รัปชัน
 
นายโชติ เชื้อโชติ รองผู้ว่าราชการจังหวัดหนองบัวลำภู กล่าว ปัญหาการทุจริตคอร์รัปชันของประเทศไทย เป็นปัญหาที่สั่งสมมานาน และถือเป็นศัตรูร้ายที่ส่งผลเสียหายต่อประเทศ ทั้งในทางเศรษฐกิจ สังคม การเมือง และการศึกษา การซื้อขายตำแหน่ง การแต่งตั้งโยกย้ายข้าราชการระดับสูง กระบวนการจัดซื้อจัดจ้าง การให้สิทธิประโยชน์ รวมทั้งการใช้ช่องโหว่ทางกฎหมายในการเอื้อประโยชน์ต่อกัน ปัจจุบันสถานการณ์การทุจริตในประเทศไทยดีขึ้น ผู้ที่ทุจริตจะถูกต่อต้านและลงโทษทั้งจากกฎหมายและสังคม รวมทั้งมีการร่วมบูรณาการทำงานของหน่วยงานต่อต้านทุจริต เพื่อจัดการกับการทุจริตและผลักดันให้เกิดการนำกลไกและมาตรฐานต่างๆ ไปใช้จริงได้อย่างสัมฤทธิ์ผล ทั้งในภาครัฐ ภาคเอกชน และภาคส่วนอื่นๆ
 
จากนั้น ผู้ที่มาร่วมในงานวันต่อต้านคอร์รัปชันสากลประเทศไทย จังหวัดหนองบัวลำภู กว่า 1,000 คน พร้อมกันประกาศเจตนารมณ์ จะประพฤติปฏิบัติตนด้วยความซื่อสัตย์สุจริต ไม่กระทำการทุจริต จะยึดมั่นในความยุติธรรม ยึดถือประโยชน์ส่วนรวม มากกว่าประโยชน์ส่วนตน จักปกป้องเทิดทูนสถาบันชาติ ศาสนา พระมหากษัตริย์ และเจริญรอยตามเบื้องพระยุคลบาท สมเด็จพระเจ้าอยู่หัว ด้วยจิตอาสา พร้อมทำความดีด้วยหัวใจ